Birželio 12 dieną spaudos konferencijoje Tėvynės sąjungos 
(Lietuvos konservatorių) pirmininkas Vytautas Landsbergis 
komentavo Lietuvos vidaus situaciją pasirašant Europos sutartį. 

Dabartinę Lietuvos padėtį Vytautas Landsbergis vadino 
paradoksalia. Pasak jo, integracija į Europą kartu yra 
įsipareigojimai europinėms demokratijos normoms, o tuo pat metu 
"valdančiosios partijos viršūnė siekia prastumti keletą 
antidemokratiškų įstatymų“. 

Spaudos konferencijoje dešiniosios opozicijos vadovas 
perskaitė pareiškimą "Dėl LDDP vidaus politikos pasirašant 
Europos sutartį". Jame, be kita ko, teigiama: "Lietuva tampa 
Europos Sąjungos asocijuota nare. Tai bendras pasiekimas, kuris 
įpareigoja Lietuvos įstatymų leidėjus demokratiniams poslinkiams 
ne vien ekonomikos srityje. Deja, valdančioji partija yra 
pasirengusi iš karto po Europos sutarties pasirašymo 
įgyvendinti keletą įstatyminių užmačių, varžančių informacijos 
laisvę". 

Minėtame dokumente taip pat teigiama, jog ekonominiam 
Lietuvos suartėjimui su Europa labiausiai trukdo korupcija. 
Todėl Tėvynės sąjungos (Lietuvos konservatorių) pirmininkas 
paragino valdančiosios partijos vadovybę "leisti Seime priimti 
anksčiau atmestą antikorupcinį Valstybės pareigūnų turto ir 
pajamų deklaravimo įstatymą".  (J.V.) 


